
	Eesti Linnade ja Valdade Liit
	Põhjendused muudatuseks jäävad napiks – „riigi üleüldine rahanduslik olukord“ selgitab eelarvesurve olemasolu, kuid ei kirjelda, miks just see arendusmeede tuleb peatada, miks peatamine peab hõlmama kahte stipendiumiaastat ega millise eesmärgi või kokkuhoiusihini muudatus panustab. Selgusetuks jääb, kas meede on kavandatud ajutisena ainult 2027. aasta lõpuni või on see osa pikemast stipendiumisüsteemi ümberkorraldamisest. Vahetu eesmärk on arusaadav, kuid muudatuse laiem poliitiline eesmärk ja soovitud lõppseisund jäävad ebaselgeks. Selgusetuks jääb, kuidas välditakse negatiivset mõju õpetajate ja tugispetsialistide professionaalsele arengule.
	Selgitame: Toetame õpetajate ja tugispetsialistide professionaalselt arengut seeläbi, et pakume eesmärgistatud täienduskoolitusi ja mikrokvalifikatsioone. Lisaks vaatame üle õpetajate tööülesanded ning rõhutame, et õpetajatele ja tugispetsialistidele on koormuse arvestamisel vajalik eraldada aeg professionaalse arenguga tegelemiseks. Määruse muutmine sellisel kujul tõesti tähendab, et 2026. ja 2027. aastal riiklikke haridusstipendiume ei jagata, kuid hetkel ei ole alaliselt plaanis meedet peatada. Vaatame lähitulevikus üle ka teised õpetajaid ja tugispetsialiste toetavad meetmed (nt alustava õpetaja/tugispetsialisti lähtetoetus), ehk käsitleme spetsialistide toetamist tervikuna.  

	Eesti Haridustöötajate Liit
	Eesti Haridustöötajate Liit ei toeta kavandatud muudatust. Muudatusega taotletav kokkuhoid on riigieelarve vaates marginaalne, kuid selle mõju haridustöötajate väärtustamisele on märksa laiem. Avalikkusele saadab see järjekordse signaali, et kokkuhoidu otsitakse haridustöötajate arvelt. Lisaks on kõnealused stipendiumid olnud tunnustus silmapaistvatele õpetajatele ning oluline lisamotivatsioon professionaalseks arenguks. Stipendiumide mõju ei piirdu üksnes nende saajatega, vaid aitab esile tõsta häid praktikaid, suurendada õpetajaameti väärtustamist ning toetada kogu haridusvaldkonna arengut. Seetõttu ei ole põhjendatud loobuda meetmest, mille rahaline mõju riigieelarvele on väike, kuid millel on oluline sümboolne ja sisuline väärtus hariduse kvaliteedi ning õpetajate tunnustamise seisukohalt.
	Selgitame: Oleme nõus, et riiklikud haridusstipendiumid on aidanud esile tõsta häid praktikaid ja võimaldanud pühenduda teatud perioodiks vaid enese professionaalsele arengule. Riigi eelarveseisu paranemisel otsime võimalusi riikliku haridusstipendiumi taastamiseks. Seetõttu hetkel ajatamegi meetme kaheks aastaks, mitte alaliselt. 

	Eesti Logopeedide Ühing
	Oleme Vabariigi Valitsuse 10. mai 2018. a määruse nr 38 „Riiklike haridusstipendiumide ja -preemiate määramise tingimused ja kord“ muutmisettepaneku sisu pärast kahtlemata kurvad, sest haridusstipendiumid on olnud oluline võimalus erialast arengut toetada. Samas mõistame riigi praegust rahalist olukorda ning seletuskirjas toodud põhjendusi. Eesti Logopeedide Ühingul ei ole ettepanekuid. Loodame, et tulevikus leitakse võimalusi stipendiumide taastamiseks ja haridusvaldkonna arengu toetamiseks.
	Teadmiseks võetud. 

	Õpetajate Ühenduste Koostöökoda
	Õpetajate Ühenduste Koostöökoja juhatus arutas läbi Vabariigi Valitsuse 10. mai 2018. a määruse nr 38 „Riiklike haridusstipendiumide ja -preemiate määramise tingimused ja kord“ muutmine. Juhatus leidis, kui Vabariigi Valitsus peab määruse eelnõus kirjeldatud olukorra paratamatuks, siis ei ole meil vastuväiteid. Märgime siiski ära, et riiklikud tunnustused sh haridusstipendiumid ja -preemiad näitavad riigi huvi ja toetust meie haridussüsteemis töötavatele ja noorte edenemisse panustavatele inimestele ning toetavad seeläbi riigis kokkulepitud haridusstrateegia elluviimist.
	Teadmiseks võetud.

	Eesti Koolijuhtide Ühendus
	Mõistame, et riigi tasandil tuleb teha keerulisi valikuid ning kõiki seniseid meetmeid ei ole alati võimalik samas mahus jätkata. Samas peame oluliseks, et õpetajate ja tugispetsialistide professionaalse arengu toetamine ja väärtustamine ei jääks pikemaks ajaks tahaplaanile. Riiklik haridusstipendium on oluline mitte üksnes rahalise tunnustusena, vaid eelkõige võimalusena toetada õpetajate ja tugispetsialistide professionaalset arengut ning nende panust Eesti hariduse arendamisse. Viimati määrati stipendiumid 2023. aastaks. Kavandatava muudatuse jõustumisel ei määrataks stipendiume ka 2026. ja 2027. aastaks, mis tähendab, et stipendiumide määramisse tekib kokku nelja-aastane paus aastatel 2024–2027. Koolijuhtide ettepanek on taastada riiklike haridusstipendiumide konkurss esimesel võimalusel ning kaaluda konkursi taastamise aastal stipendiumide arvu suurendamist näiteks kaheksale. See võimaldaks pärast mitmeaastast pausi toetada tavapärasest suuremat hulka õpetajaid ja tugispetsialiste ning annaks selge sõnumi, et nende professionaalne areng ja panus Eesti hariduse arengusse on jätkuvalt väärtustatud. Seletuskirjas toodud kokkuhoid (u 55 000 eurot aastas) on riigieelarve mahtu arvestades üsna väike, kuid selle ärajätmise negatiivne mõju hariduse arendustegevustele on märkimisväärne.
	Selgitame: Oleme nõus, et riiklikud haridusstipendiumid on aidanud esile tõsta häid praktikaid ja võimaldanud pühenduda teatud perioodiks vaid enese professionaalsele arengule. Riigi eelarveseisu paranemisel otsime võimalusi riikliku haridusstipendiumi taastamiseks. Seetõttu hetkel ajatamegi meetme kaheks aastaks, mitte alaliselt. 



